Skupno stališče

z dne 6. oktobra 1997

Sveta na podlagi člena K.3 Pogodbe o Evropski uniji o pogajanjih v Svetu Evrope in Organizaciji za gospodarsko sodelovanje in razvoj o korupciji

(97/661/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti členov K.3(2)(a) in K.5 Pogodbe,

ker države članice štejejo boj proti korupciji na mednarodni ravni kot zadevo skupnega interesa;

ob upoštevanju Protokola Sveta h Konvenciji o zaščiti finančnih interesov Evropskih skupnosti [1] z dne 27. septembra 1996;

ob upoštevanju Konvencije Sveta o boju proti korupciji, ki vključuje uradnike Evropskih skupnosti ali uradnike držav članic Evropske unije, z dne 26. maja 1997 [2];

ob upoštevanju sporočila Komisije Evropskemu parlamentu in Svetu o politiki Unije proti korupciji z dne 21. maja 1997,

ker je Odbor ministrov Sveta Evrope novembra 1996 sprejel program ukrepov proti korupciji, ki kot prednostno nalogo vključuje sestavo kazenskopravne konvencije o korupciji;

ker je Svet Organizacije za gospodarsko sodelovanje in razvoj na ministrski ravni dne 26. maja 1997 sprejel priporočilo o korupciji v mednarodnih trgovinskih transakcijah in odločil, da se bodo začela pogajanja o mednarodni konvenciji, na podlagi katere bi se podkupovanje tujih javnih uradnikov obravnavalo kot kaznivo dejanje, in ki bo predložena v podpis do konca leta 1997;

ob upoštevanju postopkov v Svetu Evrope in Organizaciji za gospodarsko sodelovanje in razvoj in zavedajoč se potrebe po zagotovitvi združljivosti z delom, ki se izvaja v Evropski uniji;

v želji, da bi obvarovali interese Unije in da bi se izognili nepotrebnemu podvajanju ali nezdružljivosti med dvema mednarodnima instrumentoma, ki sta ju sestavila Svet Evrope in Organizacija za gospodarsko sodelovanje in razvoj;

ker je Evropski svet v Amsterdamu odobril delovni načrt skupine visokih strokovnjakov za organizirani kriminal, ki priporoča celovit načrt za boj proti korupciji,

SPREJEL NASLEDNJE SKUPNO STALIŠČE:

Člen 1

1. Države članice podpirajo sestavo ustreznih mednarodnih instrumentov, ki zagotavljajo, da se podkupovanje tujih uradnikov in uradnikov mednarodnih organizacij obravnava kot kaznivo dejanje. Brez poseganja v vprašanja v zvezi z zakonodajo bi moralo kaznivo dejanje zajemati korupcijo v zvezi s katero koli državo ali mednarodno organizacijo.

2. Države članice po potrebi z vnosom posebne klavzule za ta namen zagotovijo, da so določbe instrumentov, sestavljenih v Svetu Evrope in Organizaciji za gospodarsko sodelovanje in razvoj, združljive z instrumenti, sestavljenimi med njimi, zlasti v zvezi s pravno pomočjo, izročitvami, bojem proti korupciji in varovanjem finančnih interesov Skupnosti.

3. Države članice se zavzemajo za usklajenost dela na področju korupcije, ki se trenutno izvaja v Svetu Evrope in Organizaciji za gospodarsko sodelovanje in razvoj, da se prepreči nezdružljivost določb v različnih osnutkih konvencij in da delo, opravljeno v eni organizaciji, ne ogroža ali po nepotrebnem podvaja dela, opravljenega v drugi organizaciji.

4. Na pogajanjih v Svetu Evrope in Organizaciji za gospodarsko sodelovanje in razvoj v zvezi s korupcijo države članice na pobudo predsedstva če je to izvedljivo uskladijo svoja stališča in poskusijo doseči skupna stališča o vseh zadevah, ki bistveno vplivajo na interese Evropske unije. Komisija je v celoti vključena v to delo.

Člen 2

To skupno stališče se objavi v Uradnem listu.

V Luxembourgu, 6. oktobra 1997

Za Svet

Predsednik

J. Poos

[1] UL C 313, 23.10.1996, str. 2.

[2] UL C 195, 25.6.1997, str. 1.

--------------------------------------------------